- Səniinə
- <
- 12
- >

12
Əndə'i minə da rəhunə
1 Wata əndə'i sə ŋga hurəshishinə ka shaŋə a jigagi agintaŋfə, waatoo, tə'i minə. Uusəra nə kəjeerənatə. Anə ləgiɗə kii ki səɗətə, da i madiŋənə ŋga tikisanyinə pu'u aji bəra'i anətə əsə. 12.1 Isaa. 7.14; 26.17. 2 Ma minəkii, də ɗasəka nə ki. Agi ɓərakənə nə ki, kya dzə də tuunə acii zəmənə ŋga pawa. 3 Əndə'i sə ŋga hurəshishinə a jigagi əsə agintaŋfə, waatoo, tə'i əndə'i uushi makə madizə maɗuunə rəhunə da i nəkii məɗəfə, da i mapanyinə pu'u anəkii əsə. Taa ŋgutə rəŋwə agi nəkii ətsə məɗəfə, da i dara ŋwaŋuunə. *12.3 rəhunə: 12.7,9,13; 13.2; 16.13; 20.2; Dan. 7.7,24. 4 Kə slyaabagərə gazhakii purəŋanə rəŋwə agi makkə ŋga tikisanyinə agintaŋfə, təya kwaalyagərə aa duuniya. Rəhunəkii a kəŋaanə akəŋwacii miitə ca ɓərakə, kaa ca tsəɓəgi pii tə uuzəətə cii ta poo. 12.4 Dan. 8.10. 5 Wata kya poo uundzə ŋgura. Ma ca, ci na ɗa ŋwaŋuunə agyanə patənə ŋga slikərənyinə də zala tibisa. Makə pwayi ki uuzənəkii, wata ənjə a vagi, ənjə a kərəgi ka Əntaŋfə aanə dəgələ ŋwaŋuunaakii. 12.5 19.15; Jab. 2.9. 6 Minəkii natə əsə, kə huyipaa ki satə aa bilə, ka hatə haɗatəgi Əntaŋfə ka ki. Davə kaka'ə ənji tə ki ŋga baanə dəbu'u rəŋwə da gya'ə bəra'i da kuwa pu'unə. †12.6 1 Meem. 17.1-7; 19.5-7; Mat. 2.13; baanə 1260: 11.2.
7 Wata panə a hwaɗəgi dagyə. I Mikayilu da malaa'ikanyinaakii ca pa tə rəhuutə tii da malaa'ikanyinaakii. 12.7 Dan. 10.13; Yahu. 9. 8 Amma, wata ənjə a mbee ka rəhuutə da malaa'ikanyinaakii. Mabwaseemə ənji ka tii dadagyə ma'ə. 9 Wata ənjə a kyagərə maɗuunə rəhuutə aa duuniya. Ci nə rəhuutə ŋga ŋukə ŋukə, ətə ɗəkəvə ənji ka ci ləma, “Ibəlisa” taa “Seetanə”. Ci ca gəpə də ənji *duuniya patə. Kə kyagərə ənji tə tii da malaa'ikanyinaakii patə aa duuniya. 12.9 20.2; 'Wat. 3.1; Isaa. 14.12; 27.1; Luka 10.18; Yooh. 12.31.
10 Wata nya fa əndə'i uura ca waɓə də ŋgeerənə dagyə, əŋki ci, ‡12.10 4.11; 11.15; əndənə ca wula tə ənja: Ayb. 1.9-11; Zak. 3.1.
“Kə luupaa Əntaŋfə taamə,
kə ɓaarii ci ŋgeerənaakii da ŋwaŋuunaakii.
Kə ɓaarii Mataɗəkəyaakii baawəɗaakii əsə,
acii ma əndənə ca wula tə ndzəkəŋushi'inaamə
akəŋwacii Əntaŋfə vəɗə da uusəra,
kə kəshi ənji tə ci, ənjə a kagərə aa panə.
11 Kə jaalii ndzəkəŋushi'inaamə agyanəkii §12.11 6.9; Mat. 16.25; Uundzə Baga: 5.6; 1 Yooh. 2.14; 5.4.
də baawəɗa ŋga idənə ŋga Uundzə Baga
da putə ŋga seedanatii agyanə gooŋgaanə,
təya vigi əpinatii, pooshi tii ubi wa.
12 Acii ha'ə, wa ha dadagyə a ɗa maŋushinə, 12.12 18.20.
wa ənji davə patə a ɗa maŋushinə əsə!
Amma, ma duuniya da uunəva, kə kulii anətii,
acii kə jiməgərə Seetanə aagitii.
Ka maɓətəsəkə nə ci ka shaŋə, acii kə shii ci,
gusə mbəɗaanə saa'yaakii.”
13 Makə nee rəhuutə oo'i, kə kyagərə ənji tə ci aa duuniya, ca 'watəgi laakəənə tə miitə pwayi uundzə ŋgurəta. 14 Amma ənjə a vii ka miitə bəbu'wə ŋga maɗuunə zhira, kaa kya ləɗəgi satə aa bilə ka hatə ɗii ki davə. Davə kaka'ə ənji tə ki ŋga fəzə makkə da reeta. Jamə satə acii rəhuuta. *12.14 fəzə makkə da reeta: 11.2. 15 Wata rəhuutə a vushi ma'inə da makii atsa miitə makə huyinə ŋga gəəra, kaa ma'iitə a shii vaanənə tə ki. 16 Amma kə cakə hanyinə tə ki. Waatoo, kə tsagərə hanyinə kurəŋə, ca ndagi ma'iitə vushi rəhuuta. 17 Wata səkə ŋga rəhuutə a ɓəzəgi aashi miita. Ca dzə ka panə da harii mavuɗatə patə. Tii ca nə'u bariya ŋga Əntaŋfə, təya kəsətə təŋə təŋə tə waɓəətə ɓaarii Yeesu ka ənja. 12.17 6.9; 11.7; 13.7; Dan. 7.21. 18 Wata rəhuutə a dzə, ca kəŋaanə anə ndəra.

- Səniinə
- <
- 12
- >

12:1 12.1 Isaa. 7.14; 26.17.

*12:3 12.3 rəhunə: 12.7,9,13; 13.2; 16.13; 20.2; Dan. 7.7,24.

12:4 12.4 Dan. 8.10.

12:5 12.5 19.15; Jab. 2.9.

†12:6 12.6 1 Meem. 17.1-7; 19.5-7; Mat. 2.13; baanə 1260: 11.2.

12:7 12.7 Dan. 10.13; Yahu. 9.

12:9 12.9 20.2; 'Wat. 3.1; Isaa. 14.12; 27.1; Luka 10.18; Yooh. 12.31.

‡12:10 12.10 4.11; 11.15; əndənə ca wula tə ənja: Ayb. 1.9-11; Zak. 3.1.

§12:11 12.11 6.9; Mat. 16.25; Uundzə Baga: 5.6; 1 Yooh. 2.14; 5.4.

12:12 12.12 18.20.

*12:14 12.14 fəzə makkə da reeta: 11.2.

12:17 12.17 6.9; 11.7; 13.7; Dan. 7.21.

© 2000 WBT